
REFERAT

privind aprobarea Regulamentului pentru efectuarea serviciului de transport public local de persoane prin curse regulate speciale
Serviciile de transport public local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul unităţilor administrativ-teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local (art. 3 alin. 1 din Legea nr. 92/2007).

Serviciile de transport public local includ serviciile de transport public de persoane, serviciile de transport public de mărfuri, precum şi alte servicii de transport public. Serviciile de transport public local de persoane cuprind, printre alte servicii, transportul prin curse regulate speciale (art. 3 alin. 2 şi 3 din Legea nr. 92/2007).


Articolul 16 alin. (1) şi (2) din Legea nr. 92/2007 stipulează:

    (1) Consiliile locale, consiliile judeţene, precum şi Consiliul General al Municipiului Bucureşti sunt obligate să asigure, să organizeze, să reglementeze, să coordoneze şi să controleze prestarea serviciilor de transport public desfăşurat pe raza administrativ-teritorială a acestora, precum şi să înfiinţeze societăţi de transport public dacă acestea nu există.

    (2) Autorităţile administraţiei publice locale au obligaţia de a stabili şi de a aplica strategia pe termen mediu şi lung pentru extinderea, dezvoltarea şi modernizarea serviciilor de transport public local, ţinând seama de planurile de urbanism şi amenajarea teritoriului, de programele de dezvoltare economico-socială a localităţilor şi de cerinţele de transport public local, evoluţia acestora, precum şi de folosirea mijloacelor de transport cu consumuri energetice reduse şi emisii minime de noxe.


Prin Ordinul 972/2007 s-a aprobat Regulamentul – cadru pentru efectuarea transportului public local si a Caietului de sarcini-cadru al serviciilor de transport public local, regulament care stabileşte cadrul juridic unitar privind efectuarea serviciilor de transport public local, cu excepţia transportului public pe căile navigabile interioare, a transportului în regim de taxi şi în regim de închiriere şi a transportului cu metroul, definind modalităţile şi condiţiile-cadru ce trebuie îndeplinite pentru efectuarea serviciului, indicatorii de performanţă, condiţiile tehnice, precum şi raporturile dintre operatorii de transport rutier/transportatorii autorizaţi şi utilizatorii serviciilor.


Potrivit art. 7 din Regulamentul – cadru pentru efectuarea transportului public local si a Caietului de sarcini-cadru al serviciilor de transport public local, aprobat prin Ordinul 972/2007 transportul public local se efectuează cu respectarea ansamblului reglementărilor care contribuie la îmbunătăţirea siguranţei rutiere, referitoare la condiţiile pe care trebuie să le îndeplinească mijloacele de transport, infrastructura rutieră, persoanele cu atribuţii care concură la siguranţa circulaţiei şi ceilalţi participanţi la trafic.

Ţinând cont de aceste prevederi legale mai sus menţionate, de Ordinul 972/2007, precum şi de celelalte reglementări legale în domeniul transportului s-a întocmit Regulamentul pentru efectuarea serviciului de transport public local de persoane prin curse regulate speciale.

Prin Regulamentul pentru efectuarea serviciului de transport public local de persoane prin curse regulate speciale s-au stabilit următoarele:

 - Principiile şi obiectivele efectuării transportului public local de persoane prin curse regulate speciale;

- Licenţele şi alte documente necesare pentru efectuarea transportului public local prin curse regulate speciale;
- Îndatoririle operatorilor de transport care efectuează servicii de transport public local prin curse regulate speciale în ceea ce priveşte măsurile necesare să le adopte pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei;
- Atribuţiile şi responasbilităţile conducătorilor auto;
- Condiţiile în care se efectuează transportul public local de persoane prin curse regulate speciale;
- Răspunderi şi sancţiuni. 

Poluarea reprezintă o stare nedorită de degradare a mediului natural înconjurător datorită contaminării cu substanţe dăunătoare, ca o consecinţă a activităţilor umane. Se cunosc două feluri de poluare: locală şi globală. Transporturile reprezintă una dintre sursele importante de poluare a mediului înconjurător. Formele de poluare generate de transporturi sunt: poluarea fonică, poluarea aerului şi poluarea apelor.


Pentru reducerea poluării am propus ca pentru eliberarea licenţei de traseu pentru transportul local de persoane prin curse regulate speciale operatorul de transport să prezinte, printre alte documente, certificatul privind norma de poluare eliberat Registru Auto Român (minim EURO 4).
Transportul rutier este si principala sursa de monoxid de carbon si particule fine, care prezinta riscuri majore pentru sanatate, inclusiv probleme respiratorii cum ar fi astmul. In fiecare an, circa 300,000 persoane mor prematur ca urmare a bolilor produse de poluarea aerului.
Potrivit art. 3 din Ordonanţa de urgenţă  nr. 195/2005  privind protecţia mediului printre principiile şi elementele strategice care conduc la dezvoltarea durabilă, se numără:

- principiul integrării cerinţelor de mediu în celelalte politici sectoriale;

- principiul "poluatorul plăteşte".
Agenţia pentru Protecţia Mediului Timiş ne-a adus la cunoştinţă, prin mai multe adrese, notificarea din partea Comisiei Europene prin care România a fost atenţionată asupra neîndeplinirii obligaţiilor care îi revin în temeiul art. 5 alin. (1) din Directiva 1999/30/CE privind valorile limită de dioxid de sulf, dioxid de azot şi oxizi de azot, particule şi plumb în aerul ambiant. Municipiul Timişoara a depăşit valorile limită pentru indicatorul pulberi în suspensie (PM 10) şi este obligat să ia măsuri în vederea îmbunătăţirii calităţii mediului prin reducerea poluarii.

    Pentru asigurarea unui mediu de viaţă sănătos, autorităţile administraţiei publice locale, precum şi, după caz, persoanele fizice şi juridice au obligaţia să reglementeze, inclusiv prin interzicerea temporară sau permanentă, accesul anumitor tipuri de autovehicule sau desfăşurarea unor activităţi generatoare de disconfort pentru populaţie în anumite zone ale localităţilor, cu predominanţă în spaţiile destinate locuinţelor, în zonele destinate tratamentului, odihnei, recreerii şi agrementului (art. 70 lit g) din OUG nr. 195/2005).

Potrivit art. 17 alin. (1) lit. l) din Legea nr. 92/2007 consiliul local are atribuţia de a elabora şi aproba normele locale şi regulamentele serviciilor de transport public local, cu consultarea asociaţiilor reprezentative profesionale şi patronale ale operatorilor de transport rutier şi ale transportatorilor autorizaţi, precum şi a organizaţiilor sindicale teritoriale din domeniu. 

Ţinând cont de aceste prevederi asociaţiile reprezentative profesionale şi patronale ale operatorilor de transport rutier şi ale transportatorilor autorizaţi, precum şi a organizaţiile sindicale teritoriale din domeniu au fost convocate în data de 02.12.2011, ora 11,00 la Primăria Municipiului Timişoara - la Sala Consiliului Local al Municipiului Timişoara, Bv. C.D. Loga, nr. 1 în vederea consultării cu privire la propunerea de Regulament pentru serviciile de transport public local de persoane prin curse regulate speciale. După cum rezultă din procesul – verbal încheiat în data de 02.12.2011 nu s-a prezentat niciun membru din cadrul instituţiilor mai sus menţionate.

Având în vedere cele mai sus prezentate propunem spre aprobare Regulementul pentru efectuarea serviciului de transport public local de persoane prin curse regulate speciale.

